Sajtóközlemény

A Pedagógusok Demokratikus Szakszervezetét nem ért egyet az intézményi erőszakra adott válasz ennyire leegyszerűsítő módjával, amelynek a köznevelési törvény újabb módosítása teremti meg törvényi alapját, s amelyről a mai kormányzati sajtótájékoztatón derültek ki részletek.

Az iskolai erőszak sokkal összetettebb kérdés annál, hogysem kizárólag a rendfenntartás eszközével és a büntethetőség kiterjesztésével adjon rá választ egy felelős oktatásirányítás. Ez nem lehet több tüneti kezelésnél, amit elképzelhető, hogy azonnali megoldásként él majd meg az érintettek egy része, ám felhívjuk a figyelmet arra, hogy ha nem tesznek mellé komplex és preventív megoldási lehetőségeket, hatásuk csak ideiglenes lehet. Ezt igazolja számtalan más ország és az ezzel foglalkozó kutatások példája, ahol a hasonló intézkedések meghozatala után visszaállt az erőszak a korábbi szintre.

A mostani bejelentés és a törvénymódosítás egyébként is több kérdést felvet.

1. Nem tudjuk, hogy minek alapján került meghatározásra az a 140 szakiskola és 350 egyéb intézmény, ahol az iskolaőri rendszert bevezetik.
2. Kíváncsiak vagyunk arra, hogy az iskolaőrséget ellátó személyek kapnak-e olyan típusú képzést, amely a közoktatási intézmények speciális körülményeire szabottak.
3. A nyilvánosságra került információkból nem derül ki, hogy az „általános rendőrségi feladatok ellátására alkalmas szerv” alá tartozó több ezer iskolaőrt, ki és milyen hatáskörrel utasíthatja majd a közoktatási intézmény falain belül.
4. Nem értjük, hogy ennek a sokakat és érintő kérdésnek a megoldásáról miért nincs társadalmi egyeztetés, vita.

A Pedagógusok Demokratikus Szakszervezete idén februárban programjába emelte az intézményi erőszak minden megjelenési formája elleni küzdelmet. Ebben az érzékeny és sok feszültséget hordozó témában különösen fontosnak tartjuk, hogy mielőtt az oktatásirányítás törvényi szintre emeli a probléma kezelését kérje ki az érintettek véleményét, konzultáljon szakértőkkel a témában, és ne csak egyetlen szempontból közelítse meg a kérdéskört. Ennek alapján a PDSZ azonnali egyeztetést kezdeményez a köznevelési törvény módosításáról, különös tekintettel annak 1. §-ra.